title: Pozo
text: Un pozo u puzo (d'o latín <PUTĒU) ye un forato en tierra, de profundidat variable, con o qual s'adube o conteniu d'una capa freatica inferior a la d'o suelo. Bi n'ha naturals y atros que son u han estau excavaus por l'hombre. De regular, predominan os que tienen prochección vertical.
  
  En os pozos excavaus por a mano de l'hombre, a misión gosa estar a d'extrayer qualque cosa que se trobás en una capa inferior de a tierra. Tipica, y posiblement a mas antiga d'as finalidatz, heba estau a extracción d'augua, especialment en puestos a on que iste estás un elemento escaso en o environe. Tamién se'n ha feito con utilidat menera, ta baixar os treballadors baixo tierra, u ta quitar recursos cheolochicos liquidos, como o petrolio.
  
  Toponimia 
  A parola pozo/puzo se troba como formador de toponimos y microtoponimos por a importancia d'os pozos como puntos pa furnir d'augua a presonas y animals. A variant puzo se troba muito a sobén en a microtoponimia de qualques zonas de l'Alto Aragón a on actualment se siente pozo en a parla viva. Por eixemplo en a valle de Tella se diz pozo pero bi ha un Plan de Puzo como microtoponimo. Atros autors han sinyalau situacions pareixidas en atras zonas de l'Alto Aragón, por eixemplo en a Val de Benás se diz pozo (pronunciau con seseyo /poso/), pero se troba puzo (/puso/) en a microtoponimia, coexistindo con o celebre Pocetz (/Posets/). Microtoponimos con a variant puzo se troban tan a lo Sud como Lobarre (fuente del Puzo), Salas Baixas (El Puzo), La Poblla de Fantova (Coma el Puzo), Güell (El Puzo), y mesmo en a localidat ribagorzana catalanoparlant d'Arén de Noguera (Lo Pusso).
  
  En a macrotoponimia aragonesa trobamos formas derivadas d'a parola pozo con sufixación:
  Pociello.
  Pozondón.
  Pozuel.
  Pozuelo d'Aragón.
  
  Tamién bi ha toponimos con a parola pozo asociaus a puntos adintro d'os cursos d'augua a on que hi ha unas fonduras destacables que los fan adequaus pa o banyo (como o Pozo de los Chorros en Belchit), u periglosos, (como o Pozo de Sant Lazaro en Zaragoza).
  
  Imáchens
  
  Referencias
  
  Se veiga tamién 
   Pocino.
   Pozo artesián.
   Viver.
  
  Hidrocheolochía
  Construcción
  Incheniería hidraulica